Rīgas 40. vidusskola

Rīgas 40. vidusskola ir Rīgas centra vidusskola, kas atrodas Tērbatas ielā 15/17 un Akas ielā 10. Vēsture Par skolas pirmsākumu uzskata 1905. gadu, kad pēc arhitektu Konstantīna Pēkšēna un Eižena Laubes projekta Tērbatas ielā 15/17 izglītības darbinieks Atis Ķeniņš uzcēla namu, kurā iekārtoja A. Ķeniņa privāto tirdzniecības skolu un A. Rūmanes-Ķeniņas sieviešu ģimnāziju (Ķeniņu ģimnāziju). 1907. gadā A. Ķeniņš tirdzniecības skolu pārveidoja par zēnu reālskolu, namā bija arī A. Ķeniņa vadītais grāmatu apgāds "Zalktis" un P. Saulīša grāmatu veikals. No 1909. gada tur notika Bertas Dzenes vadītie sieviešu izglītības kursi, ap 1910. gadu nama augšstāvā darbojās komponista Emīla Dārziņa mātei piederoša pansija. Pirmā pasaules kara laikā namā darbojās Latviešu izglītības biedrības zēnu reālskola un meiteņu ģimnāzija. Vēlāk skolas ēku izmantoja Rīgas pilsētas 30. latviešu pamatskola, II papildu skola (1921—1923), pilsētas defektīvo bērnu palīgskola, vēlāk Rīgas pilsētas 2. īpatnējā pamatskola un krievu īpatnējā pamatskola, Rīgas Tautas augstskola (1920. gadu vidū un beigās), Rīgas lietuvju komitejas ģimnāzija, pilsētas 1. vakara pamatskola un Augusta Saulieša latviešu pamatskola (abas 1930. gadu beigās). Pēc Latvijas padomju okupācijas līdz 1953. gadam šajā ēkā atradās Ebreju tautas universitāte, lietuviešu sākumskola, defektīvo bērnu sākumskola un Rīgas 83. septiņgadīgā skola. 1953. gadā Rīgas 83. septiņgadīgo skolu pārveidoja par Rīgas 40. vidusskolu. Latvijas skolu reformas gaitā 2011. gadā tai pievienoja Rīgas M. Lomonosova krievu vidusskolu (agrāko Rīgas 23. vidusskolu) Akas ielā 10, kas sevi uzskatīja par Rīgas Lomonosova sieviešu ģimnāzijas pēcteci. Akas ielā 10 tagad mācās 1.—5. klases skolēni, bet Tērbatas ielā 15/17 — 6.—12. klases skolēni. Izglītības programmas Pamatizglītības programma (21011121) Vispārējās vidējās izglītības vispārizglītojošā virziena programma Vispārējās vidējās izglītības matemātikas, dabaszinību un tehnikas virziena programma Ievērojami skolēni Uldis Bērziņš, dzejnieks (līdz 1951. gadam mācījās Rīgas 83. septiņgadīgajā skolā) Marija Naumova, dziedātāja Valērijs Kargins, baņķieris Aleksandrs Lavents, baņķieris Jevgenijs Gombergs, uzņēmējs Marija Golubeva, politiķe Maksims Ļaščenko, diriģents Atsauces